**Okleveles könyvvizsgálói képzés**

**Számvitel és elemzés tantárgy**

**a számvitel nemzetközi szabályozása részmodul**

**vizsgakérdései**

**(hatályos: 2018. szeptember 1-től)**

**A) Írásbeli vizsga számvitel és elemzésből**

***A2) Számvitel nemzetközi szabályozása részmodul***

A vizsgán az Európai Unió által befogadott és hatályos IFRS-eket kell alkalmazni.

Az IFRS-ek hivatalos magyar nyelvű fordítása a http://eur-lex.europa.eu oldalról letölthető.

Három gyakorlati példa megoldása a feladat, három óra alatt. A feladatok várható struktúrája a következő.

**1.**

„Nagypélda”: amely egy pénzügyi kimutatás(rész) összeállítását célozza. Tartalmában nem végleges főkönyvi kivonatból indul a Hallgató, elvégzi az eseményekkel kapcsolatos módosításokat. A feladat szükség szerint két alrészre is osztható, amely során az első részben pl. csak a különálló kimutatásokat kell kimunkálni (véglegesíteni), a második részben pedig a konszolidálási feladatokat kell elvégezni. A kidolgozás időigénye (olvasással együtt) kb. 1,5 óra.

**2.**

„Kispéldák“: amelyek egy konkrét számviteli probléma ismeretét tesztelik, mélységében. Pénzügyi kimutatás kivonatokat, számításokat, számviteli kezelést kell bemutatnia a Hallgatóknak. A kidolgozás időigénye (olvasással együtt) példánként kb. 35 perc. Várható, hogy a Hallgatónak lehetősége lesz három kispéldából kiválasztani azt a kettőt, amelyet meg kíván oldani.

Használható:

* nem programozható számológép (saját)
* annuitás- és diszkonttáblák (a vizsgaszervező biztosítja, ha szükséges)

**B) Szóbeli vizsga**

***B2) Számvitel nemzetközi szabályozása részmodul szóbeli tételei***

Három tételt húz a Hallgató (a tételek nem egy tétellapon szerepelnek).

***A tételek: Fogalmak***

Az IFRS fogalomjegyzékéből húz a vizsgázó két fogalmat. A fogalomjegyzék bármely fogalma megjelenhet a tételek között.

A fogalomjegyzék a „glossary\_tisztított” cím alatt érhető el. A glossary\_vizsgára cím alatt megtalálható a fogalmak eredeti angol megfelelője, és az elérhetősége.

***B tételek: Kifejtős kérdés***

A hallgató a témáról szerzett ismereteit kifejti kb. 15 percben. Ha a kérdés utal rá, a tétel része a magyar szabályokkal való *rövid* összevetés is.

***C tételek: Kisebb kérdés***

A hallgató egy konkrét számviteli kérdést/eljárást ismertet röviden (kb. 10 percben).

**B tételek**

1. A Keretelvek tartalma. Az IFRS-ekben szereplő mögöttes feltételezések és minőségi jellemzők. A pénzügyi kimutatások részei, elemei. A tőke megőrzésének koncepciói. A pénzügyi kimutatások prezentálása. (Állítsa röviden párhuzamba a magyar szabályokkal is a témát!)
2. Az immateriális eszközök megjelenítése, értékelése az IFRS-ekben és a lényegesebb közzétételi kötelezettségek, a goodwill kivételével. (Állítsa röviden párhuzamba a magyar szabályokkal is a témát!)
3. Az ingatlanok, gépek és berendezések megjelenítése, értékelése az IFRS-ben és a lényegesebb közzétételi kötelezettségek. (Állítsa röviden párhuzamba a magyar szabályokkal is a témát!)
4. A befektetési célú ingatlanok kezelése az IFRS-ben (besorolás, megjelenítés, értékelés, átsorolás, közzététel). A befektetési célú ingatlanok elhatárolása a nem befektetési célú ingatlanoktól. (Állítsa röviden párhuzamba a magyar szabályokkal is a témát!) Az állami támogatás, az állami közreműködés fajtái és kezelése az IFRS-ben. A hitelfelvételi költségek az IFRS-ben. (Állítsa röviden párhuzamba a magyar szabályokkal is a témát!)
5. A lízingek kezelése az IFRS-ekben (minősítés, megjelenítés, értékelés, közzététel).

*2019. január 1-jétől:*

A lízing fogalma, a lízing standard hatóköre. A lízingek besorolása a lízingbeadónál és a lízingbe vevőnél. A lízing számviteli elszámolása. A használatijog-eszköz kezdeti és követő értékelése a lízingbe vevőnél.

1. A készletek az IFRS-ekben (megjelenítés, értékelés és közzétételi követelmények) (Állítsa röviden párhuzamba a magyar szabályokkal is a témát!)
2. A céltartalékok, függő követelések és függő kötelezettségek kezelése az IFRS-ekben (megjelenítés, értékelés és közzétételi követelmények) (Állítsa röviden párhuzamba a magyar szabályokkal is a témát!)
3. A tényleges és halasztott nyereségadó az IFRS-ekben (megjelenítés, értékelés és közzététel). (Állítsa röviden párhuzamba a magyar szabályokkal is a témát!)
4. Üzleti kombinációk kezelése az IFRS-ek szerint; az akvizíciók csoportosítása, a felvásárlás számviteli kezelése. A kontroll fogalom. (A felvásárló azonosítása, az ellenőrzés költsége, a goodwill, a felvásárolt nettó eszközeinek kezdeti megjelenítése). (Állítsa röviden párhuzamba a magyar szabályokkal is a témát!)
5. Konszolidált pénzügyi kimutatások készítése (A felvásárlás kezelése nem tétele!). A felvásárlás utáni tranzakciók, eliminációk. Kezelendő problémák, eljárások ismertetése. A kapcsolt felekkel kapcsolatos közzétételek. Befektetések kezelése (megjelenítése és értékelése) az egyedi pénzügyi kimutatásokban.
6. Társult vállalkozásokban lévő befektetések az IFRS-ek rendszerében (fogalom, minősítés és számviteli kezelés) (Állítsa röviden párhuzamba a magyar szabályokkal is a témát!)
7. A közös szerveződésekben lévő érdekeltségek fogalma, fajtái és számviteli kezelése az IFRS-ek szerint.
8. Változások a csoport szerkezetében. Többtagú és komplex szerkezetű csoportok.
9. A vevőkkel kötött szerződésekből származó bevételek kezelése az IFRS-ek szerint. A standard hatóköre, kivételek a hatókör alól. Az öt lépés modell. A szerződés azonosítása. A teljesítési kötelmek azonosítása. A tranzakciós ár meghatározása. (A további lépések nem tartoznak ebbe a tételbe.)
10. A vevőkkel kötött szerződésekből származó bevételek kezelése az IFRS-ek szerint. Az öt lépés modell. A tranzakciós ár allokálása. A bevétel elszámolásának időzítése.
11. A pénzügyi eszközök fogalma, besorolása, megjelenítése és értékelése (a várható hitelezési veszteség, derivatívák és kivezetés nélkül).
12. A várható hitelezési veszteség (ECL) modell (hatókör, részletes szabályok).
13. A (saját) tőkeinstrumentumok fogalma. A saját tőkéhez kapcsolódó műveletek kezelése (tőkekibocsátás, annak költségei, saját tőkeinstrumentum visszavásárlása stb.) A pénzügyi kötelezettségek fogalma, besorolása, megjelenítése és értékelése (derivatívák nélkül). A pénzügyi eszközök és kötelezettségek kivezetése.
14. A derivatívák megjelenítése és értékelése. Beágyazott derivatívák. A fedezeti számvitel.
15. A valós érték mérésének szabályai és alkalmazási területe az IFRS-ek szerint. A valós érték mérésével kapcsolatos közzétételi követelmények.
16. Az eszközök értékvesztése, a pénzügyi eszközök kivételével (immateriális eszközök, ingatlanok, gépek és berendezések). (Állítsa röviden párhuzamba a magyar szabályokkal is a témát!)
17. Értékesítési céllal tartott eszközök és megszüntetendő tevékenységek. A fogalmi rendszer, megjelenítési és értékelési szabályok. (Állítsa röviden párhuzamba a magyar szabályokkal is a témát!)
18. Egy részvényre jutó eredmény. Szegmensek szerinti jelentés.
19. A részvény alapú kifizetések kezelése az IFRS-ben.
20. Átváltási árfolyamok változása hatásainak kezelése egyedi és konszolidált szinten.
21. Cash-flow kimutatások az IFRS-ekben (egyedi és konszolidált is).

**C tételek**

1. Miben tér el az évközi pénzügyi kimutatás a beszámolási időszak végén összeállított pénzügyi kimutatástól?
2. Mi a különbség a becslésváltozás és a hiba között? Hogyan kell a becslésváltozás hatását és a hiba hatását megjeleníteni az IFRS-ek szerinti pénzügyi kimutatásokban?
3. Fejtse ki a következő fogalmakat részletesen: a pénzügyi kimutatások közzétételre való engedélyezésének napja, módosító esemény, nem módosító esemény.
4. Mik a számviteli politikák? Mi a teendő akkor, ha a számviteli politika egy standard vagy értelmezés miatt változik meg? Mi a helyzet akkor, ha a politika változtatása önkéntes?
5. Hogyan számoljuk el az operatív lízinget? Mi a teendő a lízinghez kapcsolódó ösztönzőkkel?
6. Mik az összetett pénzügyi instrumentumok? Magyarázza el a számviteli kezelésüket!
7. A számviteli inkonzisztencia fogalma és feloldásának lehetőségei a pénzügyi instrumentumok körében.

1. Mit jelent a saját hitelkockázat, mikor jelentkezik és milyen számviteli következményei vannak?
2. Milyen munkavállalóknak fizetett juttatásokat különböztetnek meg az IFRS-ek? Hogyan kell az egyes csoportokat kezelni? (A munkaviszony megszűnése utáni juttatások [post employment benefits] nem tárgya ennek a tételnek.)
3. Miként kezeli az IFRS azokat a tranzakciókat, amelyeket a gazdálkodó a tulajdonosával végez? Miként kezeljük a tulajdonosok számára a pénzeszközön kívüli átadásokat?
4. Milyen módon jönnek létre a standardok (IFRS/IAS) és az értelmezések (IFRIC/SIC)? Értelmezze a következő fogalmat: „Nemzetközi Pénzügyi Beszámolási Standardok, ahogyan azokat az Európai Unió befogadta.“
5. Mit jelent az eszköz eltávolítási kötelezettség? Hogyan kell kezelni ezt a kötelezettséget? Mi vonatkozik arra a helyzetre, ha ez a kötelezettség idővel változik?
6. Mit jelent az, ha a nem kontrolláló érdekeltséget valós értéken jelenítik meg? Milyen hatása van ennek a pénzügyi kimutatásokra?
7. Hogyan kell kiszámítani a goodwill értékvesztését? Milyen további szabályok kapcsolódnak a goodwill értékvesztéshez?
8. Mikor szabad egymással szemben beszámítani egy pénzügyi eszközt és egy pénzügyi kötelezettséget? Miként kell kezelni azt, ha egy pénzügyi kötelezettséget tőkeinstrumentummal rendeznek?
9. Mi az IFRS SME standard? Miért hozták létre? Röviden jellemezze a standardot!
10. Melyek az IFRS-ek első alkalmazásának főbb szabályai (Az első alkalmazók, az áttérés napja, az áttérés végrehajtása során alkalmazandó elvek, eljárások).
11. Melyek az IFRS-ek alapján készült első pénzügyi kimutatásban közzéteendő többlet információk. Felmentések az első alkalmazáskor.
12. Milyen ágazat specifikus standardokat alkotott az IASB (IASC)? Ismertessen szabadon választott ilyen standardot vázlatosan!
13. Hogyan kell értékelni az anyavállalat (befektető vállalat) különálló pénzügyi kimutatásaiban a leányvállalati, társult vállalkozásbeli és közös szerveződésbeli befektetéseket?

1. Milyen közzétételi kötelezettségek vannak a más gazdálkodó egységben lévő érdekeltségről?
2. Mit jelent az effektív kamatláb módszer, Miként kell a cash-flowk módosulását kezelni!
3. Mit értünk fordított akvizíció alatt? Ismertesse a terület számviteli kezelésének elveit!
4. Mit jelent számviteli értelemben a hiperinfláció? Röviden foglalja össze a hiperinflációs helyzet számviteli kezelését (csak a fő elvek és megfontolások szükségesek).
5. Mit értünk befektetési társaság (investment entity) alatt? Milyen különleges szabályok vonatkoznak ezekre a gazdálkodókra?
6. Milyen szabályozást tartalmaznak az IFRS-ek a közterhekkel (levies) kapcsolatosan? (Megjelenítés időpontja, értékelés.)
7. Hogyan kell kezelni az árfolyamok változásának a hatását az idegen pénznemben folyósított előlegnél és előre fizetéseknél?
8. Miként kezeli a bevételekre vonatkozó standard a szerződés megszerzésével kapcsolatos költségeket?
9. Mit jelent a megbízó-ügynök probléma a bevétel elszámolása kapcsán? Mi a jelenség számviteli következménye?
10. Hogyan kell elszámolni a szerződésmódosítás hatásait a vevőkkel kötött szerződésekkel összefüggésben?

*Csak 2019. január 1-től:*

1. *Mit írnak elő az IFRS-ek a nyereségadó-kezeléssel kapcsolatos bizonytalanságok esetére?*
2. *Milyen helyzetekben értelmezhető az IFRS-ekben az operatív lízing? Hogyan határolható el az operatív és a pénzügyi lízing? (Új tétel az 5. elé menne.)*